32004D0259
L 081/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 февруари 2004 година
относно сключването от името на Европейската общност на Протокола за устойчивите органични замърсители към Конвенцията от 1979 година за трансгранично замърсяване на въздуха на далечни разстояния
(2004/259/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 175, параграф 1 от него, във връзка с член 300, параграф 2, първо изречение от първата алинея и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
след консултации с Комитета на регионите,
като има предвид, че:
(1)
Насърчаването на мерки от международен мащаб за решаване на регионални и глобални екологични проблеми е една от целите на политиката на Общността за околната среда в съответствие с член 174 от Договора.
(2)
На 24 юни 1998 г. в Архус Общността подписа Протокола относно устойчивите органични замърсители към Конвенцията от 1979 г. за трансгранично замърсяване на въздуха на далечни разстояния (наричан по-долу „Протоколът“).
(3)
Протоколът има за цел да контролира, намали или елиминира отделянето, емисиите и загубите на устойчиви органични замърсители, които причиняват неблагоприятно въздействие върху здравето на човека или върху околната среда в резултат на техния трансграничен атмосферен пренос на далечни разстояния.
(4)
Протоколът предвижда, по принцип, елиминирането или намаляването на производството и употребата на тринадесет вещества, считани за устойчиви органични замърсители. Освен това, страните трябва да предприемат ефективни мерки за намаляване или стабилизиране на общите годишни емисии на някои вещества.
(5)
Протоколът е открит за ратифициране, приемане, одобряване или присъединяване от държавите и от организации за регионална икономическа интеграция, които са страни по Конвенцията.
(6)
Тъй като повечето от разпоредбите се отнасят до опазване на околната среда и защита здравето на човека, е уместно като правно основание да се избере член 175, параграф 1, във връзка с член 300.
(7)
Протоколът допринася за постигане на целите на политиката за околната среда на Общността. Следователно е подходящо Общността да одобри настоящия протокол във възможно най-кратки срокове.
(8)
Общността вече е прела инструменти, чиито предмет са въпроси, регулирани от настоящия протокол, включително Директива 79/117/ЕИО на Съвета от 21 декември 1978 г. относно забраната за пускане на пазара и употреба на продукти за растителна защита, съдържащи някои активни вещества (3) и Директива 96/59/ЕО на Съвета от 16 септември 1996 г. за обезвреждането на полихлорирани бифенили и полихлорирани терфенили (ПХБ/ПХТ) (4) ,
РЕШИ:
Член 1
Одобрява се от името на Общността Протоколът относно устойчивите органични замърсители към Конвенцията от 1979 г. за трансгранично замърсяване на въздуха на далечни разстояния.
Текстът на Протокола е приложен към настоящото решение.
Член 2
Председателят на Съвета се упълномощава да определи лицето(ата), оправомощено(и) да депозира(т) инструмента за одобрение от името на Общността при Генералния секретар на Организацията на обединените нации в съответствие с член 16 от Протокола.
Съставено в Брюксел на 19 февруари 2004 година.